
Резюме: Българските учени имат значим принос в развитието на космическото материалознание и нанотехнологиите, особено в синтеза на въглеродни наноструктури и детонационни нанодиаманти. В Института за Космически Изследвания и Технологии при Българската Академия на Науките (ИКИТ‑БАН) са разработени високотехнологични методи за получаване на нанодиаманти, нови материали и химични покрития с космическо приложение. Основата на направлението е поставена чрез ключови експерименти като „Воал”, „Климент-Рубидий” и „Структура”, които изследват дифузионни, кинетични, и радиационни процеси в условия на гравитация и открит Космос. Тези изследвания създават предпоставки за разработване на нови композитни материали и наноструктури с повишена устойчивост, функционалност и приложимост в космическата техника, и високотехнологичната индустрия.

Abstract: Bulgarian scientists have made some significant contributions to the development of space materials science and nanotechnology, especially in the synthesis of carbon nanostructures and detonation nanodiamonds. At the Space Research and Technology Institute of the Bulgarian Academy of Sciences (SRTI‑BAS), advanced methods for producing nanodiamonds, new materials and chemical coatings with space applications, have been developed. The foundation of this research field was established through key experiments such as „Voal”, „Kliment‑Rubidium” and „Structure”, which investigate diffusion, kinetic and radiation processes under gravity and open‑space conditions. These studies create the basis for developing new composite materials and nanostructures with enhanced durability, functionality and applicability in space technology and high‑tech industries.

Въведение
В световната научна литература, Република България заема стратегическа позиция в областта на космическите изследвания, материалознанието и нанотехнологиите, особено в синтеза на въглеродните наноструктури [1,2]. През 1969 г. се създава група по физика, непосредствено подчинена на Председателя на БАН акад. Любомир Кръстанов (1908-1977 г.). През 1974 г. групата прераства в Централна лаборатория по космически изследвания с Директор акад. Кирил Серафимов (1932-1993 г.). По време на полета на първия българския космонавт Георги Иванов (10.04.1979 г.), в направление Микрогравитационни технологии, проект Пирин обхваща пет експеримента с цел изследване на условията на микрогравитация в хода на техническите процеси при получаване на материали и формирането на техните свойства. Научната програма по проект „Шипка“ от полета (07.06.1988 г.) на втория български космонавт Александър Александров (1951-2026 г.), в направление Микрогравитационни технологии, обхваща три експеримента: Експеримент „Климент-Рубидий“ с научни ръководители акад. Ангел Попов и проф. Матей Матеев (1940-2010 г.); Експеримент „Структура“ с научен ръководител проф. Никола Стойчев;  Експеримент „Воал“ с научен ръководител проф. Ставри Ставрев.
Основоположник на научното направление „Космическо материалознание” в страната е проф. д-р Ставри Ставрев (1942-2016 г.). През юли 1990 г., с решение на Президиума на Академията на науките, секция „Космическо материалознание” (KM) е прехвърлена към ИКИ-БАН. Настоящата секция „Космическо материалознание” до 2012 г. се казва „Космическо материалознание и нанотехнологии” (КМ и НТ). През 2011 г. се обединява с групата по „Вакуумни експериментални изследвания” (ВЕИ), ръководена от проф. Юлика Симеонова (1941-1925 г.), която за съжаление се стопява през 2016 г. с пенсионирането на гл. ас. д-р Тинка Грозданова.
В секция КМ на ИКИТ-БАН са разработени и патентовани: високотехнологичен метод за получаване на детонационни нанодиаманти през 1984 г., метод за получаване на високояки алуминиеви сплави, трибологични и самосмазващи се материали, покрития, тънки слоеве, наноматериали с космическо приложение и приложение в промишлеността. Предмет на дейността на секцията са научни и научноприложни изследвания (експериментални и теоретични) в областта на материалознанието - синтеза и изучаването на нови перспективни материали, получаване на нови модифицирани материали и тяхното приложение в космическата индустрия и промишлеността.

Експериментални изследвания
Исторически, началото на космическото материалознание е поставено с фундаменталния експеримент „Воал” от програма „Шипка” (1988 г.) на втория полет на българския космонавт Александър Александров. Изследване на процесите на сегрегация в условия на гравитация на борда на орбитална станция „Мир” се реализира чрез автоматизирана чехословашка апаратура за термична обработка „Кристализатор ЧСК-1”, монтирана на станция „Мир” и на Земята. Експериментите се извършват успоредно [3]. Обект на изследване е двукомпонентна, хетерогенна система W-Al. Целта е да се получи материал с дребно-дисперсна структура, равномерно разпределени фази и добра адхезия между фазите, и матрицата. На Земята е практически невъзможно да се създаде хомогенна сплав от тези два метала поради огромната разлика в тяхната плътност за волфрам - 19.3 [g/cm3] и 2.7 [g/cm3] за алуминия и температура на топене за волфрам от 3422 [°C], когато алуминият отдавна е в газообразно състояние. В условия на безтегловност утаяването се елиминира. Приключването на експеримента доказва възможността за получаване на нов, метален, композитен материал, при който тежкият волфрам е равномерно диспергиран като уякчаваща фаза в лека алуминиева матрица, без проява на сегрегация.
Експеримент „Климент-Рубидий” има за цел да се получат и изследват монокристали от сребърно-рубидиев йодид в наземни и в космически условия, перспективен за използване в нискотемпературни сензори и като твърд електролит. Използва се апаратура ЧСК-1 за получаване на масивни кристални слитъци на орбитална станции „Мир”. Израстването на сплавите става от стопилка с предварително зададени компоненти и при ниски температури. Предварително са моделирани режимите на кристализация и температурното поле. Експериментът „Климент-Рубидий” изследва комплексното влияние на повърхностни явления и капилярни процеси в условия на микрогравитация като се анализира синергичния ефект на йонизиращата радиация, отсъствието на термична конвекция и екстремните, циклични, температурни промени върху поведението и стабилността на материалите във вакуум. Направен е анализ на деградацията на кристалната решетка на материали, изложени директно в космическа среда. Доказано е формирането на точкови дефекти под действие на радиацията. Термичните цикли активират промени в кристалната структура, което налага търсенето на термостабилни наномодификатори на Земята. Тези данни са критични за моделиране на охлаждащите системи на космически ядрени реактори и за прецизното израстване на монокристали.
При експеримент „Структура” се проследява кристализацията на алуминиево-медна сплав при няколко скорости на кристализация. Изследват се дифузионните и кинетичните процеси при топене и последваща кристализация на метали с висока реакционна способност в затворени обеми, механизма на влияние на примесите при евтектична кристализация на сплав в условия на микрогравитация. Образците се стопяват и при насочено движение, контейнерът със стопилката преминава от по-топлата към по-студената част на пещта. Резултатът е правилно подредена структура [4].
След полета, натрупаният опит от експеримента мотивира българските учени да потърси алтернативни, модерни методи за уякчаване на леки сплави чрез наночастици в земни условия.

Преход към нанотехнологии и детонационни нанодиаманти
Технологията за подобряване на физико-механичните свойства на материал с процентна добавка волфрам от експеримента „Воал“ е заменена и доразвита през следващите години чрез въвеждането на ултрадисперсни диамантени прахове (нанодиаманти ND) в материали, и покрития [5,6]. Под ръководството на проф. д-р Ставри Ставрев, в секция „Космическо материалознание” на ИКИТ-БАН е разработен и патентован метод за контролиран взривен (детонационен) синтез на нанодиаманти. Методът използва въглерода, съдържащ се в молекулите на експлозивните вещества с отрицателен кислороден баланс. Създадена е промишлена установка за получаване на нанодиаманти и въглеродни фази.
Нанодиамантите са с трислойна структура: (I) сферично диамантено ядро, 90% от въглеродни атоми с размер 4-6 [nm], плътност 3.3-3.4 [g/cm3], покрита с аморфен въглерод и адсорбирани примеси, (II) клъстер от плътно опаковани частици (брой на съседни от 8 до 12) с плътност от 1.8 до 2.2 [g/cm3] (приблизително 60 % плътност на частиците) и (III) - клъстери от конгломерати с плътност по-малка от 0.4 [g/cm3] (Фиг. 1а). Обвивката около ядрото е 0.2-1.0 [nm] и 10% от въглеродни атоми. Регистрирани са 18 вида функционални групи като основните са: карбонилни, карбоксилни, хидроксилни, хинонни и аминогрупи. Насипната плътност е 0.5 [g/cm3], специфична повърхност 330-650 [m2/g], пикнометрична плътност 2.73-3.30 [g/cm3], негорлив остатък под 1.5 от масата, количество летливи примеси O2, H2, N2 под 10%, електрическо съпротивление 7.7х109 [Ω/m], енергия на адсорбция 78.44 [kJ/mol] и магнитна възприемчивост близка до 0.
На Фиг. 1b,c са представени SEM изображения на нанодиаманти. Наночастиците са с размери до 20 [nm] (Фиг. 1b) и повечето са слепени в агломерати (Фиг. 1c), плътно струпани в неправилни и порести структури [7-10]. Наноразмерните диамантени частици не се омокрят или трудно се омокрят от течни метали и хомогенното им въвеждане в стопен метал е трудна задача. Това е причината по-късно да започне използването им в металургията като модификатори. Използването на химически (безтокови) технологии за нанасяне на подходящо метално покритие - никел, сребро, мед, калай [9]. Активната повърхност на наночастиците служи като подложка за първичните α-зърна. 
Нанодиамантите притежават висока активност спрямо органични съединения. Създаването на иновативни дискове за рязане и високоскоростни пробивни и режещи инструменти с нанодиаманти, без тежки метали, метал-диамантeни връзки, устойчиви на високи температури, и механични напрежения, са разгледани в [7,10].

Фигура 1 –  SEM изображения на: 
а) Нанодиаманти, увеличение х1000; b) Агломерати, увеличение х100 000.

Друга възможност за подобряване на физико-механичните показатели на покритията е предварително никелиране на използваните частици, което се доказва с детонационни нанодиаманти и микронни диаманти.
Разработени са технологии за химически покрития с никел на нанодиаманти (Фиг. 2а) и микронни диаманти (Фиг. 2b), използвани като уякчаващи добавки при синтероване на метални композитни материали за изработване на сегменти за рязане на камък [7]. Никеловото покритие на нанодиаманта (Фиг. 2с) подобрява термозащитата му, а никеловото покритие на микронните диаманти подобрява захващането му от металната матрицата до 80% като осигурява подобрение работа на микронния диамант до 70%. В резултат, може да се увеличи скоростта на рязане от 32 до 60 [m/s] и да се намали количеството добавка от диамант до 40% [9].

Фигура 2 – SEM изображения на: 
a) Покрити с Ni нанодиаманти; b) Микроразмерен диамант, покрит със слой (Ni+ND); c) Текстура на покритието (Ni+ND)

Малък процент добавка на нанодиаманти в композитни покрития с калай и никел, осигурява повишаване твърдостта на повърхността и намалява износването на покритията. Покрити са медни образци по технологията „ЕФТТОМ-КАЛАЙ”. Покритията с калай и (Sn+ND) са показани на Фиг. 3а,b. Изборът се прави съобразно анализи на технологията и приложението.

Фигура 3 – Nanoscan изображения на повърхността:
a) Калаено покритие; b) Покритие (Sn+ND); c) Напречно сечение за покритието (Sn+ND) с програма NanoScan Control.

Характерни свойства на покритието с калай са мекота, ковкост и добра спойваемост. Те определят използването му в домакинството, електрониката, печатните платки и хранително-вкусовата промишленост. 
Напречното сечение показва големината на частиците (Фиг. 3с) и се потвърждава се очакваното запълване и изглаждане на повърхността. Наблюдава се плътност и равномерност на покритието на микро- и нанонониво.
Нанодиамантите са подходящи за различни промишлени приложения във вид на прах. Особен интерес представлява получаването на механично стабилни компакти, които са евтин заместител на монокристалния диамант поради възможностите за получаване на изделия, които не се нуждаят от скъпа финишна обработка. Компактите съчетават висока топлопроводност и високо електрическо съпротивление, и могат да се използват в микроелектрониката. Наноразмерните сажди притежават топлоизолационни свойства поради ниския коефициент на топлопроводност и могат да се използват като добавка в топлоизолиращи бои и покрития. Добавката от нанодиаманти в смазочни материали като пасти, съдържащи течен парафин и добавяне на стабилизатор чрез директно смесване подобрява трибологичните параметри и намалява износването на повърхностите. 
Създадени са самосмазващи материали от медна матрица с различни добавки и съдържание. Изследвани са механичните и трибологичните свойства, за да се оцени приложението им в космическите технологии и автомобилната индустрия [11-13]. 

Научна значимост и принос
Развитието на космическото материалознание в България представлява част от международните изследвания на материали в условия на микрогравитация и космическа радиация. Българските експерименти, проведени на орбитални станции „Мир” и Международната космическа станция (МКС), предоставят уникални данни за поведението на метални сплави, кристални структури и композитни материали в екстремни условия. Получените резултати допринасят за разбирането на дифузионните процеси, кристализацията и радиационно индуцираните дефекти, които са критични за разработването на материали за космическа техника.
Паралелно с това, внедряването на детонационни нанодиаманти и наноструктурирани покрития в инженерни приложения демонстрира успешен преход от фундаментални космически изследвания към високотехнологични индустриални решения. Тези разработки разширяват възможностите за създаване на термостабилни, износоустойчиви и функционални материали, необходими за съвременните космически мисии и за високотехнологичната промишленост.
Представените по-горе химически никелови покрития (Фиг. 2,3) са устойчиви на натиск и притежават повишена контактната якост. Екологичните преимущества на процедурата за получаването им са: ниска токсичност (в сравнение с хрома), минимални отпадъчни води от производството и намалено потребление на енергия. Освен предпочитан метод за метализация, безтоковите никелови покрития са предпочитан материал при получаване на композитни покрития. Относно диспергираната втора фаза има голяма възможност за избор. Видът, свойствата и размерът на вградените дисперсни частици променят структурата, и функционалните свойства на отложения слой, като износоустойчивост, коефициент на триене, термоустойчивост, абразивност, твърдост. Методът за получаване на Ni-покритие и (Ni+ND) дава възможност за автоматизирано управление на технологичните процеси за получаване на равномерни по дебелина и хомогенни по структура покрития, и се явява завършващ процес. Проведените експерименти, получените резултати и техният анализ потвърждават очакванията за получаване на покрития с подобрени качества. Това дава възможност за изработване на нови машинни детайли и възстановяване на геометрични размери и свойства на дефектирали, и износени машинни детайли, включително за област като космическите изследвания, и космическото материалознание.
„Обстановка” (Етапи 1 и 2) са космически експерименти за изследване на нискочестотни (<50 MHz) плазмено-вълнови процеси и взаимодействия в повърхностната зона на космическата станция [3]. Те са част от дългосрочната програма за научни и приложни изследвания, планирани за руския сегмент на МКС, включваща наблюдения на Земята и Космоса. В рамките на международното сътрудничество между България, Полша, Русия, Англия, Украйна и Чехия, с космически кораб „Прогрес 18М” са транспортирани материали и апаратура за провеждане на експериментите. Един от тях, реализиран в периода 2013-2015 г., включва изследване на двуслойно композитно покритие Ni/(Ni+ND), отложено върху алуминиева сплав Б95, уякчена с нанодиаманти. Българските образци са подготвени по методика и под ръководството на проф. Ставрев, като се анализират преди и след престой в Космоса. С пенсионирането на проф. Ставрев, връщането на образците е свързано с много въпроси и неясни условия - време на престой в Космоса, забавяне при предаването и методика за обработка, и анализиране. Времето е основна физична величина и когато е неизвестно, данните не могат да се интерпретират научно и коректно. Научни твърдения за структурни промени, повърхностни дефекти и радиационни ефекти не могат да бъдат обосновани без време на експозиция и радиационна доза. В мултиплицирани публикации сплав Б95 е третирана като идентична на AA7075, което е научна неточност. Сплав AA7075 е дефинирана по стандарти ASTM, а Б95 е руска сплав по ГОСТ 4784 -74 с различни диапазони на химичния състав и свойства. Двата стандарта не са взаимозаменяеми, поради което формулировки като „based on AA7075 (B95)” са научно некоректни и могат да доведат до погрешни обобщения. Твърдения относно: въздействие на електромагнитни полета върху алуминиеви сплави в твърдо състояние, третиране на космични йонизиращи частици като „electromagnetic radiation”, доза от ~ 425 [kGy] са несъответстващи на данни от международни космически агенции. Допълнително, няма доказателства в литературата за UV-индуцирано разрушаване на Al-O връзки при условията на МКС - енергията на UV фотоните е недостатъчна за такива процеси. Прилагането на 14C (T½ = 5730 ± 40 години) за оценка на процеси с продължителност 28 месеца не е физически обосновано. Регистрираното увеличение ~ 0.09 [Bq/g] е трудно съвместимо с космическо производство на 14C в такъв кратък период и вероятно е резултат от методични особености или контаминация.
Подобни методологични неточности могат да доведат до неправилни научни обобщения и да компрометират сравнимостта на резултатите в международен контекст, като допълнително се усилват при излзването на AI и невронни мрежи.

Бъдещи направления
Перспективите пред космическото материалознание в България са свързани с интегрирането на съвременни нанотехнологии, адитивни производствени методи и нови подходи за модифициране на материали в екстремни условия. Очаква се развитието на детонационните нанодиаманти и наноструктурираните покрития да доведе до създаването на материали с повишена радиационна устойчивост, термостабилност и функционалност, необходими за бъдещи космически мисии и орбитални платформи.
Допълнителни изследвания върху поведението на композитни материали в условия на микрогравитация и космическа радиация ще подпомогнат моделирането на критични процеси като кристализация, дифузия и деградация на кристалната решетка. Внедряването на нови експериментални установки и участие в международни космически програми ще разшири възможностите за създаване на високотехнологични материали с приложение в космическата техника, енергетиката и високотехнологичната индустрия.
Тези направления очертават потенциал за утвърждаване на България в областта на космическите материали и нанотехнологиите, с принос към глобалните научни и инженерни технологии.

Заключение
Изучаването на механизмите на дифузия, взаимодействията на границата на зърната и процеса на сегрегация в системата W-Al, проведено в края на миналия век, поставя основата на съвременното приложение на високоякостни материали в екстремни условия. Въвеждането на детонационни нанодиаманти в метални покрития се утвърждава като високоефективен подход за финишна обработка на компоненти, подложени на интензивно механично и термично натоварване, осигурявайки повишена износоустойчивост, и удължен експлоатационен живот.
Развитието на космическото материалознание в България представлява синергия между фундаментални изследвания, инженерни решения и технологични иновации, реализирани както в условия на микрогравитация, така и в наземни лаборатории. Експериментите „Воал”, „Климент-Рубидий” и „Структура” поставят научните основи за получаване на нови материали и за изследване на процеси, протичащи в космическата среда. Натрупаният опит води до разработването на високотехнологични методи за синтез на детонационни нанодиаманти, модифицирани покрития и композитни материали с повишена устойчивост и функционалност, утвърждавайки България като активен участник в международните усилия за разработване на материали с космическо приложение.
Съвременните нанотехнологии, развивани в ИКИТ-БАН, разширяват потенциала за внедряване на нови материали в космическата техника, високотехнологичната индустрия и инженерните системи. Натрупаните знания и технологични решения създават стабилна основа за бъдещи изследвания, насочени към разработване на термостабилни, радиационно устойчиви и функционално адаптивни наноструктури, необходими за следващото поколение космически мисии и индустриални приложения.

